###### BOSNA I HERCEGOVINA

**Federacija Bosne i Hercegovine**

**ZENIČKO-DOBOJSKI KANTON**

###### V L A D A

**RADNA VERZIJA**

**U R E D B A**

**O IDENTIFIKACIJI, PRIPREMI, UGOVARANJU I PRAĆENJU IMPLEMENTACIJE PROJEKATA JAVNO-PRIVATNOG PARTNERSTVA**

**Zenica, novembar, 2016. godine**

Na osnovu člana 16. stav (1) Zakona o Vladi Zeničko-dobojskog kantona – prečišćeni tekst (Službene novine Zeničko-dobojskog kantona broj: 7/10) i člana 31. stav (2) Zakona o javno-privatnom partnerstvu Zeničko-dobojskog kantona („Službene novine Zeničko-dobojskog kantona“, broj: 6/16), na prijedlog Ministarstva za privredu, Vlada Zeničko-dobojskog kantona, na \_\_\_\_ sjednici održanoj dana \_\_\_\_\_\_\_\_\_ 2016. godine, donosi

**U R E D B U**

**O IDENTIFIKACIJI, PRIPREMI, UGOVARANJU I PRAĆENJU IMPLEMENTACIJE PROJEKATA JAVNO-PRIVATNOG PARTNERSTVA**

**DIP RVI – OPĆE ODREDBE**

**Član 1.**

**(Predmet)**

Uredbom o identifikaciji, pripremi, ugovaranju i praćenju implementacije projekta javno-privatnog partnerstva (u daljem tekstu: Uredba), pobliže se uređuju postupci i odnosi vezani za sprovođenje Zakona o javno-privatnom partnerstvu („Službene novine Zeničko-dobojskog kantona“, broj: 6/16, u daljem tekstu: Zakon o JPP).

**Član 2.**

**(Osnovni pojmovi)**

1. Pojedini pojmovi u ovoj Uredbi imaju sljedeća značenja:
   1. istraživanje podrazumjeva istražne radove kojima se pribavljaju specifične tehničke informacije o određenom prirodnom resursu u zavisnosti od vrste projekta, a koje su neophodne za pripremu studije opravdanosti javno privatnog partnerstva (u daljem tekstu: JPP) predmetnog projekta;
   2. projektovanje je priprema tehničke dokumentacije propisana zakonom, u zavisnosti od vrste projekta;
   3. naknada za pravo građenja iz člana 6. tačka d) Zakona o JPP obračunava se u skladu sa Pravilnikom o postupku javnog konkursa za raspolaganje nekretninama u vlasništvu Federacije Bosne i Hercegovine, kantona, općina i gradova („Službene novine FBiH“ broj: 17/14), a prenos prava građenja bez plaćanja naknade na izabranog privatnog partnera predstavlja udio javnog partnera u obračunu prilikom izrade studije opravdanosti;
   4. koncesija koja je neophodna za realizaciju JPP projekta, dodjeljuje se izabranom privatnom partneru, a koncesiona naknada se može obračunati kao udio javnog partnera prilikom izrade studije opravdanosti;
   5. ekonomski najpovoljnija ponuda je ponuda gdje se pored finansijskih kriterija jednako razmatraju i ocjenjuju drugi elementi ponude kao što su ukupna kvaliteta krajnje ponuđene usluge, tehničko rješenje, estetske, funkcionalne i ekološke osobine, cijena prema krajnjim korisnicima, operativni troškovi, servisiranje nakon predaje i tehnička pomoć, datumi isporuke, način rješavanje sporova, veličina sekundarnog tržišta (efekti predmetnog JPP na druge oblasti od interesa javnom partneru), i sl.
   6. izlazne specifikacije projekta su osnovni element potencijalnog JPP projekta. Definišu se na osnovu analize predmetne javne usluge u okviru minimalno četiri karakteristike (fizička raspoloživost, priuštivost, prilagodljivost, kvalitet) i kvantitativno i kvalitativno opisuju očekivani standard javne usluge;
   7. kratki opis projekta predstavlja sažetak osnovne ideje predmetnog JPP projekta, koji priprema javni partner odnosno radno tijelo osnovano od strane javnog partnera i objavljuje na svojoj web stranici u cilju obavještavanja javnosti i tržišta o namjeri pokretanja projekta JPP;
   8. komparator troškova javnog sektora je uporedba sadašnje vrijednosti ukupnih životnih troškova u ugovorenom razdoblju projekta po tradicionalnom (proračunskom) modelu financiranja u odnosu na istu vrstu troškova provedenog po modelu JPP-a;
   9. “sukob interesa” predstavlja situaciju u kojoj fizičko ili pravno lice angažovano kao konsultant u bilo kojoj fazi pripreme i implementacije JPP projekta ostvaruje i/ili će ostvariti materijalnu i/ili nematerijalnu korist od zaintersovanog ponuđača odnosno budućeg privatnog partnera, a što može imati uticaja na zakonitost, javnost, objektivnost i nepristrasnost u vršenju njegove funkcije u radnom tijelu javnog partnera.
2. Ostali pojmovi koji se koriste u ovoj Uredbi imaju značenja utvrđena Zakonom o JPP.

**DIO DRUGI – IDENTIFIKACIJA I PRIPREMA PROJEKTA JAVNO-PRIVATNOG PARTNERSTVA**

**Član 3.**

**(Kriteriji za odabir potencijalnog projekta JPP)**

Projekat koji se može uvrstiti u srednjoročni i godišnji plan potencijalnih JPP projekata, minimalno ispunjava sljedeće kriterije:

1. javna usluga, koja je predmet potencijalnog JPP projekta, je u nadležnosti javnog partnera koji priprema srednjoročni i godišnji plan JPP projekata;
2. potencijalni JPP projekat proizilazi iz jednog ili više sektora za koje je javni interes potvrđen strateško-planskom dokumentacijom.

**Član 4.**

**(Srednjoročni plan potencijalnih JPP projekata)**

Srednjoročni plan potencijalnih JPP projekata priprema se na obrascu propisanom u Prilogu 1 ove Uredbe.

**Član 5.**

**(Godišnji plan potencijalnih JPP projekata)**

1. Godišnji plan potencijalnih JPP projekata priprema se na obrascu propisanom u Prilogu 2 ove Uredbe.
2. Uz obrazac iz stava (1) ovog člana, za svaki pojedinačni potencijalni projekat JPP, prilaže se i Kratki opis projekta (Prilog 3) i izvod iz budžeta za tekuću godinu u kojem su na odgovarajućim budžetskim pozicijama planirana sredstva za aktivnosti vezane za pripremu projekta JPP (na primjer, izrada potrebne projektne dokumentacije i/ili studije opravdanosti i/ili naknada za konsultante i/ili naknade za članove radnog tijela i/ili specijalističke obuke/mentorstvo za članove radnog tijela i izdatke za materijal i usluge radnog tijela kao što su prevod dokumentacije, informisanja, i sl.).

**Član 6.**

**(Redoslijed radnji pripreme JPP projekta)**

Postupak vezan za JPP projekat odvija se u nekoliko osnovnih faza, čiji je okvirni redoslijed ilustrovan u Prilogu 4 ove Uredbe.

**DIO TREĆI – RADNO TIJELO JAVNOG PARTNERA**

**Član 7.**

**(Postupak i kriteriji za izbor članova radnog tijela)**

1. Radno tijelo se sastoji od 5-7 članova, od kojih je minimalno projektni koordinator zaposlen kao rukovodeće lice kod javnog partnera.
2. Drugi članovi se imenuju u zavisnosti od potreba svakog pojedinačnog projekta i mogu dolaziti iz drugih javnih institucija i/ili organa uprave i/ili javnih preduzeća čija je podrška neophodna za nesmetanu pripremu i implementaciju predmetnog projekta.
3. Profil i struka osoba uslovljen je potrebama svakog pojedinačnog projekta. U sastav radnog tijela minimalno su uključene osobe pravne, ekonomske i tehničke struke, u zavisnosti od vrste projekta.
4. S obzirom da su JPP projekti visokog intenziteta komunikacije, kako interne tako i vanjske, preporučuje se učešće osobe iz službe za odnose sa javnošću ili intenzivna saradnja radnog tijela sa službom za odnose sa javnošću.
5. Za posebni model projekta JPP iz člana 8. Zakona o JPP, na zahtjev javnog partnera, resorno kantonalno ministarstvo predlaže jednog člana u radno tijelo;
6. Javni partner priprema projektni zadatak za radno tijelo, kojim opisuje kontekst, ciljeve radnog tijela, izlazne rezultate, rokove i druge elemente kojim će doprinijeti jasnoći očekivanja od radnog tijela. Projektni zadatak je sastavni dio odluke o imenovanju radnog tijela.
7. Članovima radnog tijela pripada jednokratna naknada po završenim poslovima iz projektnog zadatka, o čemu javni partner donosi posebno rješenje u skladu sa važećim propisima;
8. Javni partner dužan je, u koordinaciji sa Ministarstvom za privredu, osigurati radnom tijelu pristup adekvatnim specijalističkim znanjima i vještinama iz oblasti javno-privatnog partnerstva, koje nije dostupno unutar javnog partnera, u formi obuka i/ili mentorstva na pripremi projekta od strane fizičkihi/ili pravnih lica priznate stručne reputacije.
9. Javni partner može po potrebi da mijenja i/ili dopunjava sastav radnog tijela vlastitim i/ili eksternim ljudskim resursima neophodnim za provođenje različitih faza postupka pripreme i ugovaranja JPP projekta.

**Član 8.**

**(Postupak i kriteriji za izbor konsultanta)**

1. Javni partner može angažovati jednog ili više spoljnih saradnika (konsultanata) za podršku cjelokupnog procesa JPP (procesni JPP konsultant) i/ili konsultanta pravne, ekonomske ili tehničke struke za bilo koju fazu JPP projekta (identifikaciju, pripremu, ugovaranje, provedbu i nadzor projekata JPP).
2. Javni partner provodi postupak izbora kvalifikovanih konsultanata (fizičko ili pravno lice) putem javnog poziva.
3. Javni poziv obavezno sadržava projektni zadatak za tražene konsultantske usluge i kriterije.
4. Osnovni kvalifikacioni kriteriji za javni poziv iz stava (3) ovog člana su:
   1. za fizička lica: odgovarajuća stručna sprema (minimalno VII stepen), minimalno 5 godina relevantog iskustva, i minimalno 3 pozitivne preporuke od ranijih poslodavaca i/ili klijenata (pismene i/ili usmene);
   2. za pravna lica: registracija odgovarajuće djelatnosti, minimalno 3 angažovana lica koja ispunjavaju kriterije iz tačke a) ovog člana i minimalno jedna potvrda o uredno izvršenom ugovoru (po mogućnosti da je ugovor relevantan za JPP);
   3. procesni konsultant dodatno mora posjedovati specijalističko znanje i iskustvo iz JPP.
5. Tehničko-finansijski kriteriji za odabir konsultanta su:
   1. razumijevanje projektnog zadatka (na maksimalno jednoj A4 stranici, font Calibri ili Arial, veličina 11, prored 1);
   2. finansijska ponuda (bruto iznos dnevnice i troškovi);
   3. notarski ovjerena izjava o nepostojanju sukoba interesa iz člana 2. stav (1) tačka i) ove Uredbe.
6. Sredstva za angažovanje konsultanata se obezbjeđuju u budžetu javnog partnera i obračunavaju se kao dio javne investicije u JPP projekat.
7. Javni partner sa izabranim konsultantom zaključuje odgovarajući ugovor.

**Član 9.**

**(Dinamički plan rada)**

1. Radno tijelo priprema dinamički plan rada na obrascu propisanom u Prilogu 5 ove Uredbe.
2. Unešene informacije u obrazac iz Priloga 5 su ilustrativne, radno tijelo samostalno priprema detaljan dinamički plan radi olakšanog provođenja i praćenja aktivnosti u skladu sa očekivanim rezultatima postavljenim u projektnom zadatku za radno tijelo i odluci o osnivanju radnog tijela.

**DIO ČETVRTI – STUDIJA OPRAVDANOSTI JPP PROJEKTA I JAVNI POZIV ZA**

**IZBOR PRIVATNOG PARTNERA**

**Član 10.**

**(Minimalni sadržaj studije opravdanosti)**

1. Studija opravdanosti za JPP minimalno sadrži:
2. izvršni sažetak studije i preporuke;
3. kratak opis projekta (sa izlaznim specifikacijama);
4. analiza sposobnosti plaćanja/preuzimanja dugoročnih obaveza javnog sektora;
5. finansijsko-ekonomska analiza i utvrđivanje finansijsko-ekonomskih indikatora učinka;
6. identifikacija i analiza rizika sa tablicom predložene raspodjele rizika između javnog i privatnog partnera;
7. analiza alternativnih pristupa i izlaznih rješenja;
8. analiza vrijednosti za novac (komparator troškova javnog sektora);
9. zaključak o opravdanosti investicije i prijedlog modela za implementaciju projekta;
10. korištena literatura.
11. Analiza rizika iz stava (1) tačka e) ovog člana obuhvata sljedeće ključne oblasti rizika:
12. rizici vezani uz proces pokretanja projekta (rizik definicije i specifikacije projektnog cilja, standarda usluge i projektnog menadžmenta);
13. rizici vezani uz proces izgradnje (rizik projektiranja, rizik troškova izgradnje, rizik završetka izgradnje);
14. rizici vezani uz proces održavanja i zamjene (tehnološki rizik, rizik nabavke sirovina, rizik operativnih troškova sa upravljačkom komponentom);
15. rizici vezani uz ostvarivanje prihoda (rizik potražnje, rizik cijena);
16. rizici vezani uz izvore finansiranja projekta (finansijski rizik koji se odnosi na fiksne i varijabilne troškove, rizik kamatne stope, valutni rizik);
17. ostali rizici (pravni rizik, politički rizik, ekološki rizik, viša sila i sl.).
18. Studija opravdanosti za JPP može sadržavati i druge elemente, u zavisnosti od vrste projekta i/ili specifičnih kontekstualnih karakteristika, a kako je ilustrovano u Prilogu 6 ove Uredbe.

**Član 11.**

**(Javni poziv za izbor privatnog partnera)**

1. Javni partner, najkasnije 30 dana od dana donošenja Odluke o opredjeljenosti za uspostavljanje JPP, objavljuje javni poziv za izbor privatnog partnera.
2. Javni poziv minimalno sadrži:
   1. predmet javnog poziva;
   2. izvršni sažetak i zaključak studije opravdanosti (sa izlaznim specifikacijama projekta);
   3. kvalifikacijski / eliminatorni kriteriji (lična i profesionalna sposobnost);
   4. ekonomski (kvalitativni aspekt ponude) i finansijski kriteriji;
   5. način ocjenjivanja ponuda sa tablicom vrednovanja ekonomskih i finansijskih kriterija i potkriterija;
   6. upute za dostavljanja ponude (način, rokovi, kontakt osoba, itd.);
   7. druge relevantne informacije.
3. Javni poziv se objavljuje na način koji će osigurati maksimalnu distribuciju informacije do potencijalnih privatnih partnera, a minimalno na web stranici javnog partnera, na web stranici Kantona, i u dvoje dnevnih novina koje su dostupne na teritoriji cijele Bosne i Hercegovine.
4. Javni partner dužan je objaviti skraćenu verziju javnog poziva prevedenu minimalno na engleski jezik, u službenom glasniku Europske Unije (Official Journal of the European Union) i/ili na web stranici barem jedne institucije, agencije, mreže ili organizacije koja može informaciju distribuirati do potencijalnih privatnih partnera iz inostranstva;
5. Javni partner je, u svim postupcima vezanim za JPP, dužan poštovati Odluku o obaveznom korištenju preferencijalnog tretmana domaćeg u postupku javnih nabavki (Službeni glasnik BiH br. 29/09);

**Član 12.**

**(Minimum kvalifikacijskih kriterija za izbor privatnog partnera)**

1. Za osnovni model JPP, koji se utvrđuje studijom opravdanosti, privatni partner minimalno mora ispunjavati uslove za dodjelu prava građenja, u skladu sa propisima iz oblasti stvarnih prava.
2. Za posebni model JPP, koji se utvrđuje studijom opravdanosti, privatni partner minimalno mora ispunjavati uslove za dodjelu koncesije, u skladu sa propisima iz oblasti koncesija.
3. Ostali kriteriji o ličnoj i profesionalnoj sposobnosti privatnog partnera propisuju se javnim pozivom u zavisnosti od karakteristika projekta JPP.

**Član 13.**

**(Evaluacija ponuda)**

1. Radno tijelo vrši evaluaciju dostavljenih ponuda i donosi odluku o izboru većinom glasova.
2. Javni partner može, na zahtjev radnog tijela, angažovati jednog ili više konsultanata sa specifičnim tehničkim ili specijaliziranim znanjima i vještinama za svrhu provođenja evaluacije ukoliko ta znanja i vještine nisu dostupne unutar radnog tijela. Konsultanti daju mišljenje o dostavljenim ponudama iz područja svoje ekspertize i ne glasaju o izboru ponude.
3. Kopije ponuda se dostavljaju članovima radnog tijela 3 dana od dana isteka roka za dostavljanje ponuda.
4. Radno tijelo većinom glasova utvrđuje rang listu dostavljenih ponuda, sačinjava izvještaj o provedenom postupku i dostavlja javnom partneru prijedlog Odluke o izboru privatnog partnera ili Odluke o poništenju postupka, najkasnije 30 dana od dana isteka roka za dostavljanje ponuda.
5. Postupak se poništava u slučajevima da:
6. nije dostavljena nijedna ponuda u određenom krajnjem roku, ili
7. nijedna od primljenih ponuda ne ispunjava uslove iz javnog poziva.
8. Javni partner donosi odluku o izboru privatnog partnera ili odluku o poništenju postupka u roku od 45 dana od dana isteka roka za dostavljanje ponuda.
9. Javni partner odluku o izboru privatnog partnera ili odluku o poništenju postupka dostavlja svim ponuđačima i Ministarstvu za privredu u roku od 7 dana od dana donošenja sa uputom o pravnom lijeku.

**DIO PETI – UGOVARANJE I PRAĆENJE PROJEKTA JPP**

**Član 14.**

**(Dodatni sadržaj ugovora o JPP)**

1. Dodatni sadržaj ugovora o JPP predstavljaju relevantni ugovori, sporazumi i standardi, i utvrđuje se u skladu sa Zakonom o obligacionim odnosima i sektorskim propisima u zavisnosti od svrhe, predmeta i cilja ugovora o JPP.
2. Dodatni sadržaj ugovora o JPP sadrži, na primjer, standarde prostora i usluga, projekciju ukupnih životnih troškova, mehanizme plaćanja, ugovor o finansijskim sporazumima sa izvorom finansiranja, ugovor o zasnivanju prava građenja i/ili davanju koncesije, ugovor odnosno ugovore o pravima i obavezama između dva ili više javnih tijela uključenih u predmetni JPP projekat, i sl.

**Član 15.**

**(Registrovanje ugovora JPP)**

Javni partner dužan je registrovati ugovor o JPP kod Ministarstva za privredu na način propisan Pravilnikom o ustrojstvu i vođenju registra ugovora JPP.

**Član 16.**

**(Nadzor i izvještavanje o provođenju ugovora JPP)**

1. Javni partner dužan je osigurati neophodne ljudske i finansijske resurse potrebne za provođenje nadzora i izvještavanje o ugovoru JPP.
2. Elementi provođenja nadzora i izvještavanja (način, dinamika, obim, i sl.) definišu se ugovorom JPP za svaki pojedinačni projekat.
3. Resursi iz stava (1) ovog člana ne mogu se smatrati dijelom ukupne finansijske konstrukcije predmetnog JPP projekta i obezbjeđuju se iz redovnih budžetskih sredstava za funkcionisanje javne administracije.

**DIO ŠESTI – ZAVRŠNE ODREDBE**

**Član 17.**

**(Stupanje na snagu)**

Ova Uredba stupa na snagu osmog dana od dana objavljivanja u „Službenim novinama Zeničko-dobojskog kantona“).

Broj: P R E M I J E R

Datum: \_\_.\_\_. 2016. godine

Zenica Miralem Galijašević